KOMISIJOS REGLAMENTAS (EB) Nr. 1249/2006
2006 m. rugpjūčio 18 d.
nustatantis papildomą 2006 m. liepos 1 d. - 2007 m. rugsėjo 30 d. rafinavimo įmonėms tiekiamo žaliavinio cukranendrių cukraus, kurio kilmės šalys yra AKR valstybės ir Indija, kiekį
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2006 m. vasario 20 d. Tarybos reglamentą (EB) Nr. 318/2006 dėl bendro cukraus sektoriaus rinkų organizavimo (1), ypač į jo 29 straipsnio 4 dalies antrą pastraipą,
kadangi:
(1)
Reglamento (EB) Nr. 318/2006 29 straipsnio 4 dalyje nustatyta, kad 2006-2007, 2007-2008 ir 2008-2009 prekybos metais ir siekiant užtikrinti pakankamą tiekimą Bendrijos rafinavimo įmonėms reikėtų laikinai neapmokestinti importo muitu papildomo žaliavinio cukranendrių cukraus, kurio kilmės šalys yra to reglamento VI priede nurodytos valstybės, kiekio.
(2)
Šis papildomas kiekis turėtų būti skaičiuojamas pagal 2006 m. birželio 28 d. Komisijos reglamento (EB) Nr. 950/2006, nustatančio išsamias tam tikrų tarifinių kvotų ir lengvatinių susitarimų, taikomų cukraus sektoriaus produktų importui ir rafinavimui 2006-2007, 2007-2008 ir 2008-2009 prekybos metais, taikymo taisykles (2), 19 straipsnį, remiantis išsamia Bendrijos žaliavinio cukraus tiekimo balanso prognoze. Iš balanso paaiškėja, kad norint patenkinti Bendrijos rafinavimo įmonių tiekimo poreikį 2006-2007 prekybos metais reikia importuoti papildomą žaliavinio cukranendrių cukraus kiekį.
(3)
Siekiant užtikrinti, kad į Bendrijos rafinavimo įmones tiekiama pakankamai žaliavinio cukraus, kad būtų patenkintas įprastas tiekimo poreikis, papildomas kiekis turėtų būti paskirstytas atitinkamoms trečiosioms šalims taip, kad būtų užtikrintas viso kiekio pristatymas. Manoma, kad Indijai reikia ir toliau taikyti 10 000 tonų metinį kiekį, jį ekstrapoliuojant iki 12 500 tonų siekiant atsižvelgti į 2006-2007 prekybos metų 15 mėnesių laikotarpį. Kalbant apie likusį tiekimo poreikį, reikėtų nustatyti bendrą kiekį, taikomą AKR šalims, kurios kartu įsipareigojo tarpusavyje vykdyti kiekio paskirstymo procedūras tam, kad būtų užtikrintas pakankamas tiekimas rafinavimo įmonėms.
(4)
Šiame reglamente numatytos priemonės atitinka Cukraus vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
2006 m. liepos 1 d. - 2007 m. rugsėjo 30 d. papildomas rafinavimui skirto žaliavinio cukranendrių cukraus, kurio KN kodas 1701 11 10, kaip nurodyta Reglamento (EB) Nr. 318/2006 29 straipsnio 4 dalyje, kiekis nustatomas:
a)
70 000 tonų, išreikštų baltuoju cukrumi, kurio kilmės šalys yra Reglamento (EB) Nr. 318/2006 VI priede išvardytos valstybės, išskyrus Indiją;
b)
12 500 tonų, išreikštų baltuoju cukrumi, kurio kilmės šalis yra Indija.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. rugpjūčio 18 d.